Incendiu provocat de un pacient la Spitalul de Psihiatrie din Arad. Trei pacienți și trei cadre medicale s-au intoxicat cu fum. .
Un incendiu a avut loc duminică dimineața la Spitalul de Psihiatrie din Arad. Focul a fost provocat de un pacient. Trei pacienți și trei cadre medicale au fost duse la UPU Arad, după ce s-au intoxicat cu fum.
Pompierii au fost sesizați duminică dimineața, la ora 4.24, cu privire la un incendiu provocat de un pacient într-un salon al Spitalului de Psihiatrie din Arad, potrivit ISU Arad.La intervenție s-au deplasat două autospeciale de stingere și mai multe chipaje SMURD, în total 18 subofițeri și trei ofițeri.La sosirea echipajelor, incendiul se manifesta într-o rezervă a spitalului cu degajare mare de fum și posibilitatea de extindere.O parte a pacienților, aproximativ 15 persoane, s-au autoevacuat, iar pompierii au evacuat alți șase pacienți și trei cadre medicale.Echipajele medicale au evaluat persoanele evacuate. Șase dintre acestea, trei pacienți și trei cadre medicale, au fost transportate la UPU Arad, după ce s-au intoxicat cu fum.Incendiul a fost lichidat în aproximativ 20 de minute.Conform ISU Arad, cauza probabilă a incendiului a fost folosirea cu intenție a unor surse de aprindere.